O‘zbekistonlik grossmeyster Nafisa Mo‘minova Vyetnamdagi turnirda birinchi o‘rinni egalladi

15-fevral kuni Vetnamning Xoshimin shahrida an’anaviy o‘tkaziladigan 4th HDBank Cup International Open Chess tournament-2014 turniri o‘z nihoyasiga yetdi. Unda ishtirok etgan O‘zbekistonlik grossmeyster  Nafisa Mo‘minova ayollar o‘rtasida 1-o‘rinni qo‘lga kiritdi. Bu to‘g‘rida Xushnudbek Xudayberdiyev o‘zining Facebook sahifasida xabar bergan.

Qozog‘iston shaxmatchilari saytida yozilishicha, turnir HDBank homiyligi ostida bu yil to‘rtinchi marta o‘tkazildi. Unda asosan Vyetnam va Janubi-Sharqiy Osiyo mamlakatlari, shuningdek, kam sonli boshqa mamlakat vakillari ham qatnashadi. Bu yilgi turnirda sakson nafar shaxmat ustasi qatorida O‘zbekistondan Nafisa Mo‘minova, Qozog‘istondan Kirill Kuderinov, Rossiyadan esa Alina Kashlinskaya ishtirok etdi.
Nafisa Mo‘minova musobaqalarda 9 imkoniyatdan 5,5 ochko to‘plab, ayollar o‘rtasida 1-o‘rinni qo‘lga kiritdi. Umumiy hisobda esa u 80 nafar ishtirokchi orasida 18-o‘rinni qayd etdi. Vyetnam shaxmat federatsiyasi turnirdan lavhalar suratga olib, o‘zining Facebook sahifasiga joylagan.

Aytish kerakki, shaxmat bo‘yicha O‘zbekiston milliy terma jamoasi a’zosi Nafisa Mo‘minovaga sport sohasida yuqori natijalarga erishgani uchun 2013-yilda “O‘zbekiston iftixori” faxriy unvoni berilgan. Xalqaro Shaxmat Federatsiyasi ham uning O‘zbekistonda ayollar o‘rtasida birinchi raqamli shaxmatchi ekanligini qayd etgan.
Hozirda O‘zbekistondagi yagona ayol grossmeyster hisoblan Nafisa Mo‘minova, “Sehrli shaxmat” saytida ko‘rsatilishicha, to‘rt yasharligidanoq shaxmat sirlarini otasi Alisher Mo‘minovdan o‘rgana boshlagan. Bu borada bir qator yutuqlarga erishgan, jumladan, yaqinda u Moscow Open—2014 xalqaro shaxmat festivali grossmeyster talaba qizlar o‘rtasidagi turnirda ikkinchi o‘rinni egalladi.
Biz Nafisaga yanada ulkan yutuqlar tilab qolamiz!